Nos magister Guillemus de Clameriaco canonicus et officialis Eduensis, universis presentes litteras inspecturis, notum facimus quod in nostra presentia propter hoc constitutus Girardus quondam filius Gaunayn civis Eduensis, ex certa scientia recognoscit publice coram nobis se vendidisse penitus ac precise et in perpetuum concessisse viris venerabilibus et discretis decano et capitulo Eduensi quadraginta solidos Divion. annui redditus, quos assedit et assignavit idem Girardus eisdem decano et capitulo super domum suam sitam juxta viam publicam per quam itur ad grangiam domini episcopi Eduensis et super viridarium suum situm subtus cimiterium sancti Pancratii Eduensis prope muros civitatis, a dicto Girardo seu ab illis qui dictam domum cum dicto viridario tenebunt et possidebunt in die Assumptionis beate Marie Virginis annis singulis persolvendos dictis decano et capitulo vel mandato eorumdem, pro viginti quinque libris Divion. monete nunc currentis, quas dictus Girardus recognoscit coram nobis se habuisse et recepisse in pecunia legitime numerata a venerabili viro Petro de Chuches archidiacono Eduensi, nomine decani et capituli predictorum. Quam venditionem, concessionem, assessionem et assignationem dictus Girardus promittit coram nobis per juramentum suum super hoc in manu nostra corporaliter prestitum, se super omnia bona sua mobilia et immobilia, presentia et futura, ubicumque sint et quecumque dictis decano et capitulo in perpetuum in pace tenere, deffendere contra omnes ac etiam garantire, et se per se sive per alium contra decetero non venire, nec dictos decanum et capitulum super hoc vexare, perturbare aut etiam molestare. Si vero contingeret dictum Girardum seu illos qui dictam domum cum viridario tenerent et possiderent deficere in solutione predictorum quadraginta solidorum predicto termino, ipse Girardus vult, concedit et precepit coram nobis, quod dicti decanus et capitulum ex tunc possint deducere in suum dominium predictam domum cum viridario, quousque eisdem decano et capitulo de dictis quadraginta solidis fuerit plenarie satisfactum. Abrenuncians, etc. In cujus rei testimonium ad preces et instantiam prefati Girardi, presentibus litteris apposuimus sigillum curie Eduensis. Datum et actum Edue, anno Domini Mº CCº sexagesimo, mense Augusto.